CPANEL ย้ำรายได้ปี 66 โต 15% เร่งสร้างโรงงานเฟส 2 ดันกำลังผลิตเพิ่ม
ผู้ถือหุ้น CPANEL อนุมัติปันผลปี 65 หุ้นละ 0.17 บาท พร้อมเปิดทิศทางธุรกิจปี 66 เน้นขยายฐานลูกค้า พัฒนาระบบการผลิต ตอกย้ำรายได้ปีนี้โต 15%
ผู้ถือหุ้น CPANEL อนุมัติปันผลปี 65 หุ้นละ 0.17 บาท พร้อมเปิดทิศทางธุรกิจปี 66 เน้นขยายฐานลูกค้า พัฒนาระบบการผลิต ตอกย้ำรายได้ปีนี้โต 15%
25 เม.ย. 2566

นายชาคริต ทีปกรสุขเกษม กรรมการผู้จัดการ บริษัท ซีแพนเนล จำกัด (มหาชน) หรือ CPANEL เปิดเผยว่า ที่ประชุมสามัญผู้ถือหุ้นประจำปี 66 มีมติอนุมัติจ่ายปันผลให้แก่ผู้ถือหุ้นในอัตรา 0.17 บาทต่อหุ้น รวมเป็นปันผลจ่ายทั้งสิ้นไม่เกิน 27.20 ล้านบาท คิดเป็นอัตราการจ่ายเงินปันผลประจำปี 65 อยู่ที่ 42.16% ของกำไรสุทธิหลังหักสำรองตามกฎหมาย
โดยกำหนดวันที่ไม่ได้รับสิทธิปันผล (XD) วันที่ 2 พ.ค.66 กำหนดรายชื่อผู้ถือหุ้นที่มีสิทธิได้รับปันผล (Record Date) วันที่ 3 พ.ค.66 กำหนดจ่ายเงินปันผลให้แก่ผู้ถือหุ้นวันที่ 23 พ.ค.66
สำหรับทิศทางการดำเนินงานในปีนี้ บริษัทมีแผนขยายฐานลูกค้าภาคอสังหาฯ หัวเมืองใหญ่ ทั้งแนวราบ แนวสูง อาทิ ภาคเหนือ ภาคตะวันออกเฉียงเหนือ รวมถึงลูกค้ากลุ่มโรงแรม และโรงงานในนิคมอุตสาหกรรม
อีกทั้ง พัฒนาระบบการผลิตให้มีประสิทธิภาพ ทั้งเรื่องการออกแบบ ความรวดเร็ว ปริมาณ และคุณภาพ Precast Concrete รวมถึงลดความผิดพลาด ความสูญเสียในการผลิต ถือเป็นการเพิ่มโอกาสการรับงาน รองรับความต้องการลูกค้าได้มากขึ้น และส่งผลให้บริษัทมี Economy of Scale ทำให้ต้นทุนการผลิตลดลง เพิ่มความสามารถการทำกำไรอย่างมีนัยสำคัญ ตอกย้ำเป้าหมายรายได้ปีนี้เติบโต 10-15%
นอกจากนี้ บริษัทอยู่ระหว่างเร่งดำเนินการก่อสร้างโรงงานแห่งที่ 2 ขณะนี้มีความคืบหน้าประมาณ 10% เป็นไปตามแผนงานที่วางไว้ และคาดว่าสามารถจะเปิดดำเนินการเชิงพาณิชย์ได้ในช่วงเดือนมี.ค – เม.ย.67 ซึ่งจะเพิ่มกำลังการผลิตอีกเท่าตัวเป็น 1.99 ล้านตารางเมตร